title: Decizia (UE) 2016/1202 a Consiliului din 18 iulie 2016 de stabilire a poziției care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Statelor Unite de a deroga de la normele OMC pentru a prelungi regimul preferențial acordat fostelor teritorii sub tutelă ale insulelor din Pacific

text:
               23.7.2016

               RO

               Jurnalul Oficial al Uniunii Europene

               L 198/43

         DECIZIA (UE) 2016/1202 A CONSILIULUI
   din 18 iulie 2016
   de stabilire a poziției care urmează să fie adoptată în numele Uniunii Europene în cadrul Consiliului General al Organizației Mondiale a Comerțului cu privire la cererea Statelor Unite de a deroga de la normele OMC pentru a prelungi regimul preferențial acordat fostelor teritorii sub tutelă ale insulelor din Pacific
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Articolul IX alineatele (3) și (4) din Acordul de la Marrakech privind constituirea Organizației Mondiale a Comerțului (denumit în continuare „Acordul OMC”) stabilește procedurile pentru derogarea de la obligația impusă unui stat membru în temeiul Acordului OMC sau al unui acord comercial multilateral.

               (2)

               Statele Unite au primit o derogare de la obligațiile prevăzute la articolul I alineatul (1) din Acordul General pentru Tarife și Comerț 1994 (denumit în continuare „GATT 1994”), care a fost prelungită cel mai recent la 1 august 2007, valabilă până la 31 decembrie 2016.

               (3)

               În conformitate cu articolul IX alineatul (3) din Acordul OMC, Statele Unite au prezentat o cerere de derogare până la 31 decembrie 2026 de la obligațiile prevăzute la articolul I alineatul (1) din GATT 1994 în măsura necesară pentru a permite acestei țări să continue acordarea unui tratament preferențial produselor eligibile din fostele teritorii sub tutelă ale insulelor din Pacific (Republica Insulelor Marshall, Statele Federate ale Microneziei, Comunitatea Insulelor Mariane de Nord și Republica Palau) care sunt importate pe teritoriul vamal al Statelor Unite.

               (4)

               Aprobarea cererii Statelor Unite de a deroga de la normele OMC nu ar avea un impact negativ nici asupra economiei Uniunii, nici asupra relațiilor comerciale cu beneficiarii derogării.

               (5)

               Prin urmare, este adecvat să se stabilească poziția care urmează să fie adoptată în numele Uniunii în cadrul Consiliului General al OMC în vederea sprijinirii cererii de derogare a Statelor Unite,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul Consiliului General al Organizației Mondiale a Comerțului este de a sprijini cererea Statelor Unite de derogare de la obligațiile prevăzute la articolul I alineatul (1) din Acordul General pentru Tarife și Comerț 1994 până la 31 decembrie 2026, în conformitate cu condițiile cererii respective.
   Această poziție este exprimată de Comisie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 18 iulie 2016.

            Pentru Consiliu

            Președintele

         G. MATEČNÁ


title: 2010/807/UE: Decizia Parlamentului European și a Consiliului din 15 decembrie 2010 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2010/006 PL/H. Cegielski-Poznań, Polonia)

text:
               28.12.2010

               RO

               Jurnalul Oficial al Uniunii Europene

               L 342/19

         DECIZIA PARLAMENTULUI EUROPEAN ȘI A CONSILIULUI
   din 15 decembrie 2010
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2010/006 PL/H. Cegielski-Poznań, Polonia)
   (2010/807/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața muncii.

               (2)

               Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.

               (4)

               Polonia a depus, la 8 martie 2010, o cerere de mobilizare a FEG privind concedierile din întreprinderea H. Cegielski-Poznań Poland S.A., iar până la 10 august 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 114 250 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Polonia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare pentru alocarea sumei de 114 250 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 15 decembrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: Decizia 2012/312/PESC a Consiliului din 18 iunie 2012 privind Misiunea PSAC a Uniunii Europene în domeniul securității aeronautice în Sudanul de Sud (EUAVSEC-Sudanul de Sud)

text:
               19.6.2012

               RO

               Jurnalul Oficial al Uniunii Europene

               L 158/17

         DECIZIA 2012/312/PESC A CONSILIULUI
   din 18 iunie 2012
   privind Misiunea PSAC a Uniunii Europene în domeniul securității aeronautice în Sudanul de Sud
   (EUAVSEC-Sudanul de Sud)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               În Rezoluția 1996 (2011), adoptată la 8 iulie 2011, Consiliul de Securitate al Organizației Națiunilor Unite a salutat crearea Republicii Sudanul de Sud la 9 iulie 2011, cu ocazia proclamării acesteia ca stat independent, și a subliniat necesitatea instituirii de parteneriate mai puternice, bine definite, între Organizația Națiunilor Unite, agențiile de dezvoltare, partenerii bilaterali și alți actori relevanți, precum și instituțiile regionale și subregionale și instituțiile financiare internaționale, în vederea punerii în aplicare a strategiilor naționale care vizează consolidarea eficace a instituțiilor și sunt bazate pe suveranitatea națională, obținerea de rezultate și răspundere reciprocă.

               (2)

               La 20 iunie 2011, Consiliul a convenit asupra unei abordări cuprinzătoare privind Sudanul și Sudanul de Sud, unul dintre scopuri fiind acela de a ajuta Sudanul de Sud să devină un stat viabil, stabil și prosper. În această abordare cuprinzătoare s-a menționat, ca opțiune pe termen scurt, posibila desfășurare a unei misiuni civile în cadrul politicii de securitate și de apărare comune (PSAC) destinată consolidării securității aeroportuare, iar ca opțiune pe termen mediu, sprijinirea extinderii gestionării frontierelor în Sudanul de Sud.

               (3)

               La 19 iulie 2011, ministrul transporturilor și drumurilor din Sudanul de Sud a adresat Înaltului Reprezentant al Uniunii pentru afaceri externe și politica de securitate (ÎR), în numele Guvernului Sudanului de Sud, o scrisoare prin care a salutat propunerea Uniunii de a contribui la consolidarea securității la Aeroportul Internațional Juba și la ridicarea acesteia la standarde acceptate la nivel internațional, prin desfășurarea unei misiuni PSAC.

               (4)

               La 23 ianuarie 2012, Consiliul a aprobat conceptul de gestionare a crizelor pentru o misiune PSAC în domeniul securității aeronautice în Sudanul de Sud (denumită în continuare „EUAVSEC-Sudanul de Sud”).

               (5)

               Pentru EUAVSEC-Sudanul de Sud, ar trebui activată celula de supraveghere.

               (6)

               EUAVSEC-Sudanul de Sud se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană (TUE),

         ADOPTĂ PREZENTA DECIZIE:
   Articolul 1
   Misiunea
   Prin prezenta decizie, Uniunea instituie o misiune PSAC a Uniunii Europene în domeniul securității aeronautice în Sudanul de Sud (denumită în continuare „EUAVSEC-Sudanul de Sud”).
   Articolul 2
   Obiective
   (1)   Obiectivul strategic al EUAVSEC-Sudanul de Sud este de a contribui la funcționarea viabilă și efectivă a Aeroportului Internațional Juba, prin realizarea unei capacități de securitate satisfăcătoare sub responsabilitate locală, în conformitate cu standardele acceptate la nivel internațional și cu cele mai bune practici aplicabile.
   (2)   În special, EUAVSEC-Sudanul de Sud contribuie la consolidarea securității aeronautice, a controlului frontierelor și la asigurarea respectării legii la Aeroportul Internațional Juba, sub supraveghere publică și în conformitate cu standardele privind drepturile omului.
   Articolul 3
   Atribuții
   (1)   În vederea îndeplinirii obiectivelor prevăzute la articolul 2, EUAVSEC-Sudanul de Sud:

               (a)

               oferă asistență și consiliere Guvernului Sudanului de Sud și altor servicii relevante din această țară, în vederea organizării securității aeronautice în cadrul Ministerului Transporturilor și al Aeroportului Internațional Juba;

               (b)

               oferă asistență și consiliere Guvernului Sudanului de Sud și altor servicii relevante din Sudanul de Sud în vederea elaborării, adoptării și implementării:

                           —

                           programelor și planurilor în domeniul securității aeronautice de către autoritatea din Sudanul de Sud responsabilă cu aviația civilă;

                           —

                           programelor, planurilor și procedurilor standard relevante de funcționare în domeniul securității aeronautice la Aeroportul Internațional Juba;

               (c)

               îmbunătățește eficacitatea agenților implicați în operațiuni de securitate aeronautică, în conformitate cu standardele și procedurile recomandate ale Organizației Aviației Civile Internaționale (OACI), prin instruire, îndrumare, monitorizare, consiliere, asistență și coordonare;

               (d)

               sprijină durabilitatea și viabilitatea pe termen lung a realizărilor Sudanului de Sud, prin cooperarea cu alte părți interesate de la nivelul Uniunii și de la nivel internațional;

               (e)

               sprijină promovarea acțiunilor de sensibilizare în domeniul securității în rândul entităților comerciale și private care își desfășoară activitatea la Aeroportul Internațional Juba.

         (2)   EUAVSEC-Sudanul de Sud nu îndeplinește nicio funcție executivă.
   Articolul 4
   Lanțul de comandă și structura
   (1)   EUAVSEC-Sudanul de Sud are un lanț de comandă unificat, specific operațiilor de gestionare a crizelor.
   (2)   EUAVSEC-Sudanul de Sud își are comandamentul la Juba.
   (3)   În cursul fazei de pregătire a EUAVSEC-Sudanul de Sud, șeful misiunii este asistat de o echipă de planificare alcătuită din personalul necesar pentru a acoperi nevoile de pregătire a misiunii.
   (4)   În cursul fazei de implementare, EUAVSEC-Sudanul de Sud are următoarea structură:

               (a)

               șeful misiunii;

               (b)

               componenta de planificare și de operații, inclusiv capacitatea de instruire;

               (c)

               componenta de sprijin a misiunii;

               (d)

               elemente de raportare, de securitate și de consiliere politică/de informare publică.

         Articolul 5
   Comandantul operației civile
   (1)   Directorul Capacității civile de planificare și conducere (CPCC) este comandantul operației civile pentru EUAVSEC-Sudanul de Sud.
   (2)   Comandantul operației civile exercită comanda și controlul la nivel strategic asupra EUAVSEC-Sudanul de Sud, sub controlul politic și conducerea strategică a Comitetului politic și de securitate (COPS) și sub autoritatea generală a Înaltului Reprezentant al Uniunii pentru afaceri externe și politica de securitate (ÎR).
   (3)   Comandantul operației civile asigură, în ceea ce privește conducerea operațiilor, punerea în aplicare corespunzătoare și eficace a deciziilor Consiliului, precum și a deciziilor COPS, inclusiv prin emiterea de instrucțiuni la nivel strategic, după caz, pentru șeful misiunii și oferindu-i acestuia consiliere și asistență tehnică.
   (4)   Comandantul operației civile raportează Consiliului prin intermediul ÎR.
   (5)   Toți membrii personalului detașat rămân în totalitate sub comanda autorităților naționale ale statului sau instituției Uniunii care i-a detașat. Autoritățile naționale transferă comandantului operației civile controlul operațional (OPCON) asupra personalului, echipelor și unităților lor.
   (6)   Comandantul operației civile are răspunderea generală de a asigura îndeplinirea corespunzătoare a obligației de vigilență a Uniunii.
   (7)   Comandantul operației civile, Reprezentantul Special al Uniunii Europene (RSUE) pentru Sudan și Sudanul de Sud și șeful Delegației Uniunii în Sudanul de Sud se consultă reciproc, după caz.
   Articolul 6
   Șeful misiunii
   (1)   Șeful misiunii își asumă responsabilitatea pentru EUAVSEC-Sudanul de Sud, exercită comanda și controlul asupra acesteia în teatrul de operații și răspunde direct în fața comandantului operației civile.
   (2)   Șeful misiunii exercită comanda și controlul asupra personalului, echipelor și unităților din statele contribuitoare, astfel cum au fost desemnate de către comandantul operației civile, precum și responsabilitatea administrativă și logistică, inclusiv cu privire la bunurile, resursele și informațiile puse la dispoziția EUAVSEC-Sudanul de Sud.
   (3)   Șeful misiunii emite instrucțiuni destinate întregului personal al EUAVSEC-Sudanul de Sud în vederea desfășurării eficiente a EUAVSEC-Sudanul de Sud în teatrul de operații și asigură coordonarea și gestionarea curentă a acesteia, urmând instrucțiunile de ordin strategic ale comandantului operației civile.
   (4)   Șeful misiunii răspunde de execuția bugetului EUAVSEC-Sudanul de Sud. În acest scop, șeful misiunii semnează un contract cu Comisia.
   (5)   Șeful misiunii răspunde de controlul disciplinar asupra personalului. În cazul personalului detașat, acțiunile disciplinare se exercită de către autoritatea națională sau instituția Uniunii competentă.
   (6)   Șeful misiunii este reprezentantul EUAVSEC-Sudanul de Sud în teatrul de operații și asigură o vizibilitate adecvată a EUAVSEC-Sudanul de Sud.
   (7)   Șeful misiunii asigură coordonarea, după caz, cu alți actori ai Uniunii prezenți pe teren. Fără a aduce atingere lanțului de comandă, șeful misiunii primește orientări politice la nivel local din partea RSUE, în strânsă coordonare cu șeful Delegației Uniunii în Sudanul de Sud.
   Articolul 7
   Personalul
   (1)   EUAVSEC-Sudanul de Sud este formată în principal din personal detașat de statele membre, de instituțiile Uniunii sau de Serviciul European de Acțiune Externă (SEAE). Fiecare stat membru sau instituție a Uniunii ori SEAE suportă cheltuielile aferente tuturor membrilor personalului pe care i-a detașat, inclusiv cheltuieli de călătorie spre și dinspre locul de desfășurare, salarii, asigurări medicale și indemnizații, altele decât diurnele aplicabile.
   (2)   Statul sau instituția Uniunii ori SEAE care a detașat un membru al personalului răspunde de soluționarea oricăror reclamații privind detașarea, fie din partea membrului respectiv, fie cu privire la acesta, precum și de introducere a oricărei acțiuni împotriva persoanei detașate.
   (3)   EUAVSEC-Sudanul de Sud recrutează personal internațional și local pe bază de contract, în cazul în care funcțiile necesare nu sunt asigurate de personal detașat de statele membre. În mod excepțional, în cazuri justificate corespunzător, în cazul în care nu sunt disponibile candidaturi adecvate din statele membre, pot fi recrutați, după caz, pe bază de contract, resortisanți ai unor state terțe participante.
   (4)   Condițiile de angajare și drepturile și obligațiile personalului internațional și local se stabilesc prin contracte între șeful misiunii și membrii personalului.
   Articolul 8
   Statutul EUAVSEC-Sudanul de Sud și al personalului acesteia
   Statutul EUAVSEC-Sudanul de Sud și al personalului acesteia, inclusiv, după caz, privilegiile, imunitățile și alte garanții necesare pentru executarea și derularea în bune condiții a EUAVSEC-Sudanul de Sud, face obiectul unui acord încheiat în temeiul articolului 37 din TUE și în conformitate cu procedura prevăzută la articolul 218 din Tratatul privind funcționarea Uniunii Europene.
   Articolul 9
   Controlul politic și conducerea strategică
   (1)   COPS exercită controlul politic și conducerea strategică a EUAVSEC-Sudanul de Sud, sub responsabilitatea Consiliului și a ÎR. Consiliul autorizează COPS să ia deciziile relevante în conformitate cu articolul 38 paragraful al treilea din TUE. Această autorizare include competența de a numi șeful misiunii, la propunerea ÎR, și de a modifica atât conceptul de operații (CONOPS), cât și planul de operații (OPLAN). Competențele decizionale cu privire la obiectivele EUAVSEC-Sudanul de Sud și cu privire la încheierea acesteia revin în continuare Consiliului.
   (2)   COPS raportează periodic Consiliului.
   (3)   COPS primește periodic și atunci când este necesar rapoarte din partea comandantului operației civile și a șefului misiunii cu privire la chestiuni aflate în sfera de competență a acestora.
   Articolul 10
   Participarea statelor terțe
   (1)   Fără a aduce atingere autonomiei decizionale a Uniunii și cadrului instituțional unic al acesteia, statele terțe pot fi invitate să contribuie la EUAVSEC-Sudanul de Sud cu condiția să își asume cheltuielile care decurg din detașarea personalului lor, inclusiv salariile, asigurările pentru orice risc, diurnele și cheltuielile de deplasare spre și dinspre Sudanul de Sud și să contribuie, după caz, la cheltuielile de funcționare a EUAVSEC-Sudanul de Sud.
   (2)   Statele terțe care contribuie la EUAVSEC-Sudanul de Sud au aceleași drepturi și obligații în ceea ce privește gestiunea zilnică a EUAVSEC-Sudanul de Sud ca și statele membre.
   (3)   Consiliul autorizează COPS să adopte deciziile relevante privind acceptarea contribuțiilor propuse și să instituie un comitet al contribuitorilor.
   (4)   Modalitățile detaliate privind participarea statelor terțe fac obiectul unor acorduri încheiate în conformitate cu articolul 37 din TUE și al unor dispoziții tehnice suplimentare, dacă este cazul. În cazul în care Uniunea și un stat terț încheie un acord privind instituirea unui cadru pentru participarea respectivului stat terț la operațiile Uniunii de gestionare a crizelor, dispozițiile respectivului acord se aplică în contextul EUAVSEC-Sudanul de Sud.
   Articolul 11
   Securitatea
   (1)   Comandantul operației civile oferă șefului misiunii îndrumări privind planificarea măsurilor de securitate și asigură implementarea adecvată și efectivă a acestora de către EUAVSEC-Sudanul de Sud în conformitate cu articolul 5.
   (2)   Șeful misiunii este responsabil pentru securitatea EUAVSEC-Sudanul de Sud și pentru asigurarea respectării cerințelor minime de securitate aplicabile EUAVSEC-Sudanul de Sud, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din TUE, precum și cu instrumentele conexe acesteia.
   (3)   Șeful misiunii este asistat de un ofițer de securitate al misiunii (MSO), care se află sub autoritatea șefului misiunii și menține, de asemenea, o relație funcțională strânsă cu SEAE.
   (4)   Personalul EUAVSEC-Sudanul de Sud urmează o instruire obligatorie în domeniul securității înainte de a-și începe exercitarea atribuțiilor, în conformitate cu OPLAN. De asemenea, personalul EUAVSEC-Sudanul de Sud urmează periodic, în teatrul de operații, reinstruiri organizate de MSO.
   (5)   Șeful misiunii asigură protecția informațiilor clasificate ale UE în conformitate cu Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (1).
   Articolul 12
   Celula de supraveghere
   Se activează celula de supraveghere pentru EUAVSEC-Sudanul de Sud.
   Articolul 13
   Dispoziții financiare
   (1)   Suma de referință destinată acoperirii cheltuielilor legate de EUAVSEC-Sudanul de Sud este de 12 500 000 EUR.
   (2)   Toate cheltuielile sunt gestionate în conformitate cu normele și procedurile aplicabile bugetului general al Uniunii.
   (3)   Resortisanții statelor terțe participante și resortisanții țării gazdă și ai țărilor învecinate sunt autorizați să participe la proceduri de ofertare pentru contracte. Sub rezerva aprobării de către Comisie, șeful misiunii poate încheia acorduri de natură tehnică privind furnizarea de echipamente, servicii și spații pentru EUAVSEC-Sudanul de Sud cu statele membre, cu statele terțe participante și cu alți actori internaționali.
   (4)   Dispozițiile financiare respectă cerințele operaționale ale EUAVSEC-Sudanul de Sud, inclusiv compatibilitatea echipamentelor și interoperabilitatea echipelor acesteia.
   (5)   Șeful misiunii se află în întregime sub autoritatea Comisiei și este supravegheat de către aceasta în activitățile întreprinse în cadrul contractului său.
   (6)   Cheltuielile legate de EUAVSEC-Sudanul de Sud sunt eligibile începând cu data numirii șefului misiunii.
   Articolul 14
   Coerența răspunsului Uniunii și coordonarea
   (1)   ÎR asigură coerența dintre punerea în aplicare a prezentei decizii și acțiunea externă a Uniunii în general, inclusiv cu programele de dezvoltare ale Uniunii.
   (2)   Fără a aduce atingere lanțului de comandă, șeful misiunii acționează în strânsă coordonare cu Delegația Uniunii de la Juba pentru a asigura coerența acțiunii Uniunii în Sudanul de Sud.
   (3)   Șeful misiunii acționează în strânsă coordonare cu statele membre prezente în Sudanul de Sud.
   Articolul 15
   Comunicarea informațiilor
   (1)   ÎR este autorizat să comunice statelor terțe asociate la prezenta decizie, după caz și în conformitate cu nevoile EUAVSEC-Sudanul de Sud, informații UE clasificate până la nivelul „CONFIDENTIEL UE/EU CONFIDENTIAL” generate în scopul EUAVSEC-Sudanul de Sud, în conformitate cu Decizia 2011/292/UE.
   (2)   ÎR este, de asemenea, autorizat să comunice Organizației Națiunilor Unite (ONU) și OACI, în conformitate cu nevoile operaționale ale EUAVSEC-Sudanul de Sud, informații UE clasificate până la nivelul „RESTREINT UE/EU RESTRICTED” generate în scopul EUAVSEC-Sudanul de Sud, în conformitate cu Decizia 2011/292/UE. Între ÎR, autoritățile competente ale ONU și OACI se încheie acorduri în acest sens.
   (3)   În caz de nevoie operațională specifică și imediată, ÎR este, de asemenea, autorizat să comunice statului-gazdă orice informație UE clasificată până la nivelul „RESTREINT UE/EU RESTRICTED” generată în scopul EUAVSEC-Sudanul de Sud, în conformitate cu Decizia 2011/292/UE. Între ÎR și autoritățile competente ale statului-gazdă se încheie acorduri în acest sens.
   (4)   ÎR este autorizat să comunice statelor terțe asociate prezentei decizii orice documente UE neclasificate privind deliberările Consiliului referitoare la EUAVSEC-Sudanul de Sud și care intră sub incidența obligației de secret profesional, în temeiul articolului 6 alineatul (1) din Regulamentul de procedură al Consiliului (2).
   (5)   ÎR poate delega competențele prevăzute la alineatele (1)-(4), precum și capacitatea de a încheia acordurile prevăzute la alineatele (2) și (3) unor persoane aflate sub autoritatea sa, comandantului operației civile și/sau șefului misiunii.
   Articolul 16
   Intrarea în vigoare și durata
   Prezenta decizie intră în vigoare la data adoptării.
   Se aplică pentru o perioadă de 19 luni.

      Adoptată la Luxemburg, 18 iunie 2012.

            Pentru Consiliu

            Președintele

         M. GJERSKOV

      (1)  JO L 141, 27.5.2011, p. 17.

      (2)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).


               24.3.2017

               RO

               Jurnalul Oficial al Uniunii Europene

               C 93/159

         P7_TA(2014)0053
   Cerere de ridicare a imunităţii parlamentare a dlui Zbigniew Ziobro
   Decizia Parlamentului European din 4 februarie 2014 privind privind cererea de ridicare a imunității lui Zbigniew Ziobro (2013/2189(IMM))
   (2017/C 093/30)

      Parlamentul European,

               —

               având în vedere cererea de ridicare a imunității lui Zbigniew Ziobro, transmisă la 24 iunie 2013 de Procurorul Republicii Polone, în legătură cu procedura penală aflată pe rolul Tribunalului Sectorului Central al Varșoviei, Secția V (penală), cu numărul de referință V K199/12, și comunicată în ședința plenară din 9 septembrie 2013,

               —

               în urma audierii lui Zbigniew Ziobro, în conformitate cu articolul 7 alineatul (5) din Regulamentul de procedură,

               —

               având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

               —

               având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010 și 6 septembrie 2011 (1),

               —

               având în vedere articolul 105 din Constituția Republicii Polone,

               —

               având în vedere articolul 6 alineatul (1) și articolul 7 din Regulamentul de procedură,

               —

               având în vedere raportul Comisiei pentru afaceri juridice (A7-0045/2014),

               A.

               întrucât procurorul Republicii Polone a solicitat ridicarea imunității parlamentare a deputatului în Parlamentul European Zbigniew Ziobro, în legătură acțiunea în justiție privind o presupusă infracțiune;

               B.

               întrucât cererea procurorului privește o infracțiune care face obiectul unei acțiuni în nume propriu în temeiul articolului 212 alineatele (1) și (2) din Codul penal al Poloniei;

               C.

               întrucât, în conformitate cu articolul 8 din Protocolul privind privilegiile și imunitățile Uniunii Europene, deputații în Parlamentul European nu pot fi urmăriți, deținuți sau trimiși în judecată pentru opiniile sau voturile exprimate în exercițiul funcției lor;

               D.

               întrucât, în conformitate cu articolul 9 din Protocolul privind privilegiile și imunitățile Uniunii Europene, deputații în Parlamentul European se bucură, pe teritoriul propriului lor stat, de imunitățile acordate membrilor parlamentului lor;

               E.

               întrucât, în conformitate cu articolul 105 din Constituția Republicii Polone, „un deputat nu poate fi tras la răspundere pentru activitățile efectuate în sfera mandatului de deputat pe durata mandatului său sau după expirarea acestuia. În ceea ce privește astfel de activități, un deputat poate fi tras la răspundere numai în fața Seimului Poloniei și, în cazul în care a încălcat drepturile unor părți terțe, acesta poate fi acționat în instanță numai cu acordul Seimului”;

               F.

               întrucât doar Parlamentul poate decide dacă imunitatea trebuie sau nu ridicată într-un anumit caz; întrucât Parlamentul poate ține seama în mod rezonabil de poziția deputatului în cauză la luarea deciziei sale cu privire la ridicarea sau nu a imunității acestuia (2);

               G.

               întrucât presupusa infracțiune nu au o legătură directă sau evidentă cu exercitarea de către Zbigniew Ziobro a funcțiilor sale de deputat în Parlamentul European și nu reprezintă opinii sau voturi exprimate în exercitarea funcțiilor sale de deputat în Parlamentul European, în sensul articolului 8 din Protocolul nr. 7 privind privilegiile și imunitățile Uniunii Europene;

               H.

               întrucât procedura penală desfășurată împotriva lui Zbigniew Ziobro nu are nicio legătură cu calitatea sa de deputat în Parlamentul European;

               I.

               întrucât, în cazul de față, Parlamentul nu a identificat nicio dovadă de fumus persecutionis, și anume o suspiciune suficient de serioasă și precisă cu privire la faptul că acest caz a fost adus la lumină în intenția de a prejudicia activitatea politică a deputatului în cauză;

               J.

               întrucât cererea este prezentată ca urmare a unei acțiuni reconvenționale și, întrucât în acest context, o decizie de a nu ridica imunitatea deputatului ar împiedica cealaltă parte să înainteze acțiunea în instanță în cadrul apărării sale,

               1.

               hotărăște să ridice imunitatea lui Zbigniew Ziobro;

               2.

               încredințează Președintelui sarcina de a transmite imediat prezenta decizie, precum și raportul comisiei competente, autorității competente a Republicii Polone și lui Zbigniew Ziobro.

      (1)  Hotărârea din 12 mai 1964 în cauza 101/63 Wagner/Fohrmann și Krier (Rec. 1964, p. 387), hotărârea din 10 iulie 1986 în cauza 149/85 Wybot/Faure și alții (Rec. 1986, p. 2391), hotărârea din 15 octombrie 2008 în cauza T-345/05 Mote/Parlamentul (Rep. 2008, p. II-2849), hotărârea din 21 octombrie 2008 în cauzele conexate C-200/07 și C-201/07 Marra/De Gregorio și Clemente (Rep. 2008, p. I-7929), hotărârea din 19 martie 2010 în cauza T-42/06 Gollnisch/Parlamentul (Rep. 2010, p. II-1135), hotărârea din 6 septembrie 2011 în cauza C-163/10 Patriciello (Rep. 2011, p. I-7565).

      (2)  Cauza T-345/05 Mote/Parlament, Rec., 2008, p. II-2849, punctul 28.


title: 2014/317/Euratom: Decizia Consiliului din 15 noiembrie 2013 privind aprobarea încheierii, de către Comisia Europeană, în numele Comunității Europene a Energiei Atomice, a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Albania, pe de altă parte, pentru a se ține seama de aderarea Republicii Croația la Uniunea Europeană

text:
               4.6.2014

               RO

               Jurnalul Oficial al Uniunii Europene

               L 165/5

         DECIZIA CONSILIULUI
   din 15 noiembrie 2013
   privind aprobarea încheierii, de către Comisia Europeană, în numele Comunității Europene a Energiei Atomice, a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Albania, pe de altă parte, pentru a se ține seama de aderarea Republicii Croația la Uniunea Europeană

      (2014/317/Euratom)

   CONSILIUL UNIUNII EUROPENE,
   având în vedere Tratatul de instituire a Comunității Europene a Energiei Atomice, în special articolul 101 al doilea paragraf,
   având în vedere recomandarea Comisiei Europene,
   întrucât:

               (1)

               La 24 septembrie 2012, Consiliul a autorizat Comisia să inițieze negocieri cu Republica Albania, în vederea încheierii unui protocol la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Albania, pe de altă parte, pentru a se ține seama de aderarea Republicii Croația la Uniunea Europeană („protocolul”).

               (2)

               Negocierile s-au încheiat cu succes și protocolul a fost aprobat de autoritățile albaneze, printr-un schimb de scrisori, la 1 august 2013.

               (3)

               Încheierea, de către Comisia Europeană, a protocolului ar trebui aprobată în ceea ce privește chestiunile care se încadrează în domeniul de competență al Comunității Europene a Energiei Atomice.

               (4)

               Semnarea și încheierea protocolului fac obiectul unei proceduri separate în ceea ce privește chestiunile care se încadrează în domeniul de competență al Uniunii și al statelor membre ale acesteia,

         ADOPTĂ PREZENTA DECIZIE:
   Articol unic
   Prin prezenta decizie se aprobă încheierea de către Comisia Europeană, în numele Comunității Europene a Energiei Atomice, a protocolului la Acordul de stabilizare și de asociere dintre Comunitățile Europene și statele membre ale acestora, pe de o parte, și Republica Albania, pe de altă parte, pentru a se ține seama de aderarea Republicii Croația la Uniunea Europeană.
   Textul protocolului este atașat la decizia de semnare a acestuia.

      Adoptată la Bruxelles, 15 noiembrie 2013.

            Pentru Consiliu

            Președintele

         R. ŠADŽIUS


title: Decizia (UE) 2016/1764 a Consiliului din 29 septembrie 2016 privind poziția care urmează să fie adoptată de Uniunea Europeană în cadrul comitetului mixt UE-OACI cu privire la Decizia de adoptare a unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată

text:
               4.10.2016

               RO

               Jurnalul Oficial al Uniunii Europene

               L 269/14

         DECIZIA (UE) 2016/1764 A CONSILIULUI
   din 29 septembrie 2016
   privind poziția care urmează să fie adoptată de Uniunea Europeană în cadrul comitetului mixt UE-OACI cu privire la Decizia de adoptare a unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Memorandumul de cooperare între Uniunea Europeană și Organizația Aviației Civile Internaționale (OACI) de instituire a unui cadru de cooperare consolidată (1) (denumit în continuare „memorandumul de cooperare”) a intrat în vigoare la 29 martie 2012.

               (2)

               În conformitate cu punctul 7.3 litera (c) din memorandumul de cooperare, comitetul mixt înființat în temeiul punctului 7.1 din memorandumul de cooperare poate adopta anexe la memorandumul de cooperare.

               (3)

               Ar trebui să se stabilească poziția care urmează să fie adoptată de Uniune în cadrul comitetului mixt cu privire la adoptarea unei anexe referitoare la managementul traficului aerian care să se adauge la memorandumul de cooperare,

         ADOPTĂ PREZENTA DECIZIE:
   Articolul 1
   Poziția care urmează să fie adoptată de Uniune în cadrul comitetului mixt UE-OACI, astfel cum se prevede la punctul 7.3 litera (c) din Memorandumul de cooperare între Uniunea Europeană și Organizația Aviației Civile Internaționale de instituire a unui cadru de cooperare consolidată (denumit în continuare „memorandumul de cooperare”), referitor la adoptarea unei anexe privind managementul traficului aerian la memorandumul de cooperare, se întemeiază pe proiectul de decizie a comitetului mixt UE-OACI, atașat la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 29 septembrie 2016.

            Pentru Consiliu

            Președintele

         P. ŽIGA

      (1)  JO L 232, 9.9.2011, p. 2.

      PROIECT DE DECIZIE A COMITETULUI MIXT UE-OACI
      din …
      privind adoptarea unei anexe referitoare la managementul traficului aerian la Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată
      COMITETUL MIXT UE-OACI,
      având în vedere Memorandumul de cooperare dintre Uniunea Europeană și Organizația Aviației Civile Internaționale de instituire a unui cadru de cooperare consolidată (denumit în continuare „memorandumul de cooperare”), care a intrat în vigoare la 29 martie 2012, în special punctul 7.3 litera (c),
      întrucât Memorandumul de cooperare ar trebui să includă o anexă referitoare la managementul traficului aerian,
      ADOPTĂ PREZENTA DECIZIE:
      Articolul 1
      Anexa la prezenta decizie se adoptă și constituie parte integrantă a memorandumului de cooperare.
      Articolul 2
      Prezenta decizie intră în vigoare la data adoptării.

         Adoptată la …,

               Pentru comitetul mixt UE-OACI

               Președinții

      ANEXĂ
      PRIVIND MANAGEMENTUL TRAFICULUI AERIAN
      1.   Obiective

      1.1.   Părțile convin să coopereze în domeniul managementului traficului aerian și al serviciilor de navigație aeriană (denumite în continuare „ATM/ANS”) în cadrul Memorandumului de cooperare dintre Uniunea Europeană (UE) și Organizația Aviației Civile Internaționale (OACI), parafat la Montreal la 28 aprilie 2011 și la Bruxelles la 4 mai 2011.
      1.2.   În conformitate cu angajamentul lor de a asigura armonizarea la nivel mondial a cerințelor incluse în standardele și practicile recomandate (denumite în continuare „SARP”) pentru ATM/ANS, precum și interoperabilitatea la nivel mondial a noilor sisteme și tehnologii din domeniul ATM/ANS, părțile convin să coopereze îndeaproape, în spiritul transparenței și al dialogului, în scopul de a-și coordona activitățile ATM/ANS.
      2.   Domeniu de aplicare

      2.1.   În scopul îndeplinirii obiectivelor precizate la articolul 1 din prezenta anexă, părțile convin să coopereze în următoarele domenii:

                  —

                  desfășurarea unui dialog periodic pe teme de interes comun în materie de ATM/ANS;

                  —

                  asigurarea transparenței prin schimbul periodic de informații relevante legate de ATM/ANS;

                  —

                  participarea la activitățile ATM/ANS;

                  —

                  monitorizarea și analizarea respectării de către state a standardelor OACI și a aplicării practicilor recomandate în domeniul ATM/ANS;

                  —

                  cooperarea în materie de standardizare și de reglementare;

                  —

                  cooperarea în domeniul dezvoltării și al implementării Planului mondial de navigație aeriană (Global Air Navigation Plan – GANP) al OACI, precum și ale metodologiei de modernizare a sistemului aeronautic în blocuri (Aviation System Block Upgrade – ASBU);

                  —

                  dezvoltarea și furnizarea de proiecte și programe de asistență tehnică;

                  —

                  promovarea cooperării regionale, în special în cadrul regiunii europene (EUR) a OACI, luând în considerare în mod deosebit rezultatele obținute în dezvoltarea și punerea în aplicare a cerului unic european (Single European Sky – SES), dar și activitatea desfășurată de Agenția Europeană de Siguranță a Aviației (AESA) în materie de ATM/ANS; și

                  —

                  schimbul de experți tehnici în domeniile relevante ale ATM/ANS.

            3.   Punere în aplicare

      3.1.   Părțile pot institui modalități de lucru care să prevadă mecanisme și proceduri decise în comun, necesare pentru implementarea eficace a activităților de cooperare prevăzute la punctul 2.1 din prezenta anexă. Respectivele modalități de lucru se adoptă de către comitetul mixt înființat în temeiul punctului 7 din memorandumul de cooperare.
      3.2.   Activitățile de cooperare în temeiul prezentei anexe sunt realizate, în numele părților, de către Biroul de navigație aeriană (Air Navigation Bureau – ANB) al OACI și de către Comisia Europeană. Comisia Europeană poate implica, după caz, state membre UE și organizații europene, inclusiv AESA, întreprinderea comună SESAR, coordonatorul implementării proiectului SESAR și EUROCONTROL.
      4.   Dialog

      4.1.   Părțile convoacă periodic reuniuni și/sau teleconferințe pentru a discuta aspecte de interes reciproc în domeniul ATM/ANS și, atunci când este necesar și adecvat, pentru a coordona activitățile.
      5.   Transparența și schimbul de informații

      5.1.   Părțile încurajează, sub rezerva normelor lor aplicabile, transparența în domeniul ATM/ANS în relația cu terții.
      5.2.   Părțile cooperează și colaborează în mod transparent în cadrul activităților ATM/ANS făcând schimb, fără a aduce atingere normelor lor aplicabile, de date, de informații și de documentație relevante și adecvate, precum și facilitând participarea reciprocă la reuniuni.
      5.3.   În acest scop, fiecare dintre părți instituie proceduri de schimb de informații care să garanteze confidențialitatea informațiilor primite de la cealaltă parte în conformitate cu punctul 6 din memorandumul de cooperare.
      6.   Participarea la activitățile ATM/ANS

      6.1.   În scopul punerii în aplicare a prezentei anexe, fiecare parte invită, după caz, cealaltă parte să participe, conform regulamentului de procedură stabilit, la activități și reuniuni legate de ATM/ANS în calitate de observator pentru a se asigura o cooperare și o coordonare cât mai strânse.
      7.   Schimbul reciproc de informații și analize în materie de ATM/ANS

      7.1.   Fără a aduce atingere normelor aplicabile și în conformitate cu modalitățile de lucru corespunzătoare care urmează să fie stabilite, părțile fac schimb de informații și date relevante în domeniul ATM/ANS, precum și de analize realizate pe baza respectivelor informații și date.
      7.2.   Părțile cooperează îndeaproape în cadrul acțiunilor menite să asigure respectarea mai eficientă a SARP în UE și în alte state. Această cooperare include schimbul de informații, facilitarea dialogului între părțile interesate și coordonarea tuturor activităților de asistență tehnică.
      7.3.   Pe baza activităților sale în domeniul evaluării performanțelor și al stabilirii obiectivelor, precum și în domeniul monitorizării modului de implementare a Planului general european de ATM, UE oferă asistență OACI în procesul de elaborare a unei abordări bazate pe performanțe la nivel mondial și a unei abordări de monitorizare globală a implementării GANP al OACI și a metodologiei ASBU aferente. În procesul de elaborare a abordărilor sale la nivel mondial, OACI utilizează în mod corespunzător și optim materialele UE existente sau aflate în curs de elaborare, care rezultă din dezvoltarea și punerea în aplicare a SES.
      8.   Cooperarea în materie de reglementare și de standardizare

      8.1.   Fiecare parte se asigură că cealaltă parte este informată permanent cu privire la toate actele cu putere de lege și actele administrative, standardele, cerințele și practicile recomandate care pot afecta aplicarea prezentei anexe, precum și cu privire la orice modificare ulterioară a acestora.
      8.2.   Părțile își notifică reciproc și la timp orice modificare a actelor cu putere de lege și administrative, a standardelor, a cerințelor și a practicilor recomandate, în măsura în care respectivele modificări au un impact asupra prezentei anexe. O astfel de notificare poate include, dacă este necesar, și schimbul de instrumente corespunzătoare de planificare cum ar fi programe anuale/multianuale relevante. În lumina unor astfel de modificări, comitetul mixt poate adopta modificări ale prezentei anexe, dacă este necesar, în conformitate cu punctul 7 din memorandumul de cooperare.
      8.3.   În scopul armonizării la nivel mondial a reglementărilor și standardelor în materie de ATM/ANS, părțile se consultă cu privire la aspectele tehnice ale reglementării în domeniul ATM/ANS pe parcursul proceselor respective de elaborare a normelor sau a SARP și sunt invitate să participe în organismele tehnice asociate, dacă și atunci când este cazul.
      8.4.   În acest scop, UE și OACI își raționalizează și mai mult cooperarea în scopul de a asigura revizuirea în timp util a normelor UE ca urmare a modificărilor aduse de OACI anexelor la Convenția privind aviația civilă internațională (Convenția de la Chicago) și de a oferi OACI observații în timp util atunci când se au în vedere modificări ale anexelor relevante pentru ATM/ANS.
      8.5.   OACI furnizează UE informații în timp util cu privire la deciziile și recomandările OACI care afectează SARP legate de ATM/ANS prin furnizarea accesului deplin la scrisorile OACI către state și la buletinele electronice.
      8.6.   Atunci când este cazul, UE face eforturi pentru a se asigura că legislația UE este în conformitate cu SARP legate de ATM/ANS ale OACI.
      8.7.   Dat fiind că Planul general european pentru ATM este strâns legat de GANP al OACI și de metodologia ASBU cuprinsă în acesta, UE oferă asistență OACI, în cooperare cu statele membre, în procesul de elaborare a SARP și a materialelor ajutătoare pentru cerințele ATM/ANS noi, pe baza nevoilor și a experienței sale în ceea ce privește implementarea SESAR. În mod similar, OACI ajută UE în procesul de actualizare a standardelor sale de interoperabilitate globală pentru cerințe ATM/ANS noi, pe baza GANP, a metodologiei ASBU și a foilor de parcurs conexe.
      8.8.   În pofida obligațiilor statelor membre ale UE în calitate de state contractante la Convenția de la Chicago, dacă și atunci când este cazul, UE se angajează în dialog cu OACI în scopul furnizării de informații tehnice în cazurile în care din aplicarea legislației UE rezultă întrebări legate de respectarea standardelor OACI și de aplicarea practicilor recomandate ale OACI.
      8.9.   Desfășurarea de activități de cooperare în materie de reglementare și de standardizare trebuie să nu contravină procedurilor OACI existente de elaborare a normelor și să nu stabilească noi obligații juridice sau de raportare ale OACI față de UE sau de statele membre ale acesteia.
      9.   Proiecte și programe de asistență tehnică

      9.1.   Părțile coordonează asistența acordată statelor într-un efort menit să asigure utilizarea eficace a resurselor și prevenirea duplicării eforturilor și, totodată, schimbă informații, inclusiv date, referitoare la programele și proiectele de asistență tehnică legate de ATM/ANS.
      10.   Cooperare regională

      10.1.   Părțile acordă prioritate activităților menite să accelereze instituirea cerului unic european, inclusiv activităților relevante ale AESA în ceea ce privește ATM/ANS, în cazurile în care abordarea regională oferă posibilități de creștere a rentabilității și de îmbunătățire a proceselor de supraveghere și/sau de armonizare.
      10.2.   În legătură cu punctul 10.1, se acordă o atenție deosebită abordării regionale bazate pe performanțe, reglementărilor tehnice europene în domeniul ATM/ANS, blocurilor funcționale de spațiu aerian, managementului funcțiilor de rețea (inclusiv Celulei Europene de Coordonare a Crizelor din Aviație, EACCC) și implementării și monitorizării noilor concepte ATM/ANS bazate pe SESAR și pe Planul general european pentru ATM.
      10.3.   Pentru a îndeplini așteptările legate de cooperarea regională, se derulează o relație strânsă de lucru între UE și Biroul regional al OACI din Paris, inclusiv prin participarea reciprocă la reuniunile relevante (de exemplu la cele ale Comitetului pentru cerul unic).
      10.4.   UE organizează coordonarea dintre organizațiile europene, statele membre ale UE și Biroul regional al OACI, având în vedere domeniul de aplicare al prezentei anexe, în special pentru a contribui la planurile regionale ale OACI.
      11.   Asistență la nivel de experți

      11.1.   Fără a aduce atingere programelor de asistență la nivel de experți desfășurate în afara domeniului de aplicare al prezentei anexe, UE face eforturi să pună la dispoziția OACI, la cerere, experți care dispun de expertiză tehnică în domenii relevante ale ATM/ANS pentru a îndeplini sarcini sau pentru a participa la activități care intră în domeniul de aplicare al prezentei anexe. Condițiile aplicabile asistenței la nivel de experți se precizează într-o modalitate de lucru stabilită între părți.
      12.   Revizuire

      12.1.   Părțile revizuiesc periodic punerea în aplicare a prezentei anexe, luând în considerare, dacă este necesar, toate noutățile pertinente în materie de politici sau de reglementare.
      12.2.   Toate revizuirile prezentei anexe se efectuează de către comitetul mixt înființat în temeiul punctului 7 din memorandumul de cooperare („comitetul mixt”).
      13.   Intrarea în vigoare, modificarea și denunțarea

      13.1.   Prezenta anexă intră în vigoare la data adoptării de către comitetul mixt și rămâne în vigoare până la momentul denunțării.
      13.2.   Modalitățile de lucru, în măsura necesară, convenite în temeiul prezentei anexe intră în vigoare la data adoptării de către comitetul mixt.
      13.3.   Toate modificările aduse modalităților de lucru adoptate în temeiul prezentei anexe sau denunțarea acestora sunt convenite în cadrul comitetului mixt.
      13.4.   Prezenta anexă poate fi denunțată în orice moment de oricare dintre părți. Denunțarea devine efectivă în termen de șase luni de la primirea notificării scrise de denunțare de la cealaltă parte, cu excepția cazului în care părțile retrag, de comun acord, notificarea denunțării înainte de expirarea acestei perioade.
      13.5.   Fără a se aduce atingere altor dispoziții ale prezentului punct, dacă se denunță memorandumul de cooperare, prezenta anexă și toate modalitățile de lucru adoptate în temeiul acestuia se denunță simultan.


title: Decizia Consiliului din 22 martie 1999 privind încheierea, în numele Comunității Europene, a Acordului-cadru de cooperare interregională dintre Comunitatea Europeană și statele sale membre, pe de o parte, și Piața Comună a Sudului și statele sale părți, pe de altă parte

text:
Anunţ juridic important

|

31999D0279

Jurnalul Oficial L 112 , 29/04/1999 p. 0065 - 0084 ediţie specială în limba cehă capitol 11 volum 31 p. 155  - 155 ediţie specială în limba estonă capitol 11 volum 31 p. 155  - 155 ediţie specială în limba maghiară capitol 11 volum 31 p. 155  - 155 ediţie specială în limba lituaniană capitol 11 volum 31 p. 155  - 155 LV.ES capitol 11 volum 31 p. 155  - 155 MT.ES capitol 11 volum 31 p. 155  - 155 PL.ES capitol 11 volum 31 p. 155  - 155 SK.ES capitol 11 volum 31 p. 155  - 155 ediţie specială în limba slovenă capitol 11 volum 31 p. 155  - 155

		19990322Decizia Consiliuluidin 22 martie 1999privind încheierea, în numele Comunității Europene, a Acordului-cadru de cooperare interregională dintre Comunitatea Europeană și statele sale membre, pe de o parte, și Piața Comună a Sudului și statele sale părți, pe de altă parte(1999/279/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 113 și 130y, coroborate cu articolul 228 alineatul (2) prima teză și alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât articolul 130u din tratat prevede că politica comunitară în domeniul cooperării pentru dezvoltare ar trebui să promoveze dezvoltarea economică și socială durabilă a țărilor în curs de dezvoltare, integrarea stabilă și treptată a acestor țări în economia mondială și lupta împotriva sărăciei în aceste țări;întrucât este necesar să se aprobe, în numele Comunității Europene, Acordul-cadru de cooperare interregională dintre Comunitatea Europeană și statele sale membre, pe de o parte, și Piața Comună a Sudului și statele sale părți, pe de altă parte, semnat la Madrid în decembrie 1995,DECIDE:Articolul 1Acordul-cadru de cooperare interregională dintre Comunitatea Europeană și statele sale membre, pe de o parte, și Piața Comună a Sudului și statele sale părți, pe de altă parte, se aprobă în numele Comunității Europene.Textul acordului se atașează la prezenta decizie [3].Articolul 2Președintele Consiliului prezidează, în conformitate cu articolul 26 din acord, Consiliul de cooperare și reprezintă Comunitatea în cadrul acestuia. Un reprezentant al Comisiei prezidează Comisia mixtă de cooperare și subcomisia mixtă pentru comerț în conformitate cu regulamentele de procedură ale acestora și reprezintă Comunitatea în cadrul acestor organisme.Articolul 3Președintele Consiliului procedează, în numele Comunității, la notificarea prevăzută la articolul 34 din acord.Articolul 4Prezenta decizie se publică în Jurnalul Oficial al Comunităților Europene.Adoptată la Bruxelles, 22 martie 1999.Pentru ConsiliuPreședinteleG. Verheugen[1] JO C 14, 19.1.1996, p. 3.[2] JO C 166, 10.6.1996, p. 40.[3] JO L 69, 19.3.1996, p. 4.--------------------------------------------------


title: 2012/531/PESC: Decizia EU BAM Rafah/3/2012 a Comitetului politic și de securitate din 25 septembrie 2012 privind numirea șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)

text:
               29.9.2012

               RO

               Jurnalul Oficial al Uniunii Europene

               L 264/14

         DECIZIA EU BAM RAFAH/3/2012 A COMITETULUI POLITIC ȘI DE SECURITATE
   din 25 septembrie 2012
   privind numirea șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)
   (2012/531/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2005/889/PESC a Consiliului din 25 noiembrie 2005 privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (1), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Acțiunea comună 2005/889/PESC, Comitetul politic și de securitate este autorizat, în conformitate cu articolul 38 din tratat, să adopte deciziile relevante în scopul exercitării controlului politic și a conducerii strategice a EU BAM Rafah, inclusiv decizia de numire a șefului misiunii.

               (2)

               Înaltul Reprezentant al Uniunii pentru afaceri externe și politica de securitate a propus numirea colonelului Francesco BRUZZESE DEL POZZO în calitate de șef al EU BAM Rafah pentru perioada 1 octombrie 2012-30 iunie 2013,

         ADOPTĂ PREZENTA DECIZIE:
   Articolul 1
   Colonelul Francesco BRUZZESE DEL POZZO este numit șeful Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) pentru perioada 1 octombrie 2012-30 iunie 2013.
   Articolul 2
   Prezenta decizie intră în vigoare la data adoptării.
   Se aplică de la 1 octombrie 2012.

      Adoptată la Bruxelles, 25 septembrie 2012.

            Pentru Comitetul politic și de securitate

            Președintele

         O. SKOOG

      (1)  JO L 327, 14.12.2005, p. 28.


title: Decizia (UE) 2015/1203 a Consiliului din 20 iulie 2015 de numire a trei membri suedezi și a șase supleanți suedezi în cadrul Comitetului Regiunilor

text:
               23.7.2015

               RO

               Jurnalul Oficial al Uniunii Europene

               L 195/44

         DECIZIA (UE) 2015/1203 A CONSILIULUI
   din 20 iulie 2015
   de numire a trei membri suedezi și a șase supleanți suedezi în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului suedez,
   întrucât:

               (1)

               La 26 ianuarie, la 5 februarie și la 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Trei locuri de membri au devenit vacante ca urmare a încheierii mandatelor doamnei Lotta HÅKANSSON HARJU, domnului Tore HULT și doamnei Monalisa NORRMAN.

               (3)

               Șase locuri de supleanți au devenit vacante ca urmare a încheierii mandatelor doamnei Carola GUNNARSSON, doamnei Ewa LINDSTRAND, doamnei Agneta LIPKIN, domnului Kenth LÖVGREN, domnului Roger MOGERT și domnului Anders ROSÉN,

         ADOPTĂ PREZENTA DECIZIE:
   Articolul 1
   Se numesc în calitate de membri în cadrul Comitetului Regiunilor pentru durata rămasă a mandatului, respectiv până la 25 ianuarie 2020:

               —

               domnul Joakim LARSSON, Västra Götalands läns landsting;

               —

               doamna Anna LJUNGDELL, Nynäshamns kommun;

               —

               domnul Tomas RISTE, Värmlands läns landsting.

         Articolul 2
   Se numesc în calitate de supleanți în cadrul Comitetului Regiunilor pentru durata rămasă a mandatului, respectiv până la 25 ianuarie 2020:

               —

               domnul Krister ANDERSSON, Västra Götalands läns landsting;

               —

               domnul Xamuel GONZALEZ WESTLING, Hofors kommun;

               —

               domnul Jonny LUNDIN, Härnösands kommun;

               —

               domnul Glenn NORDLUND, Örnsköldsviks kommun;

               —

               domnul Erik PELLING, Uppsala kommun;

               —

               doamna Ingeborg WIKSTEN, Västernorrlands läns landsting.

         Articolul 3
   Prezenta decizie intră în vigoare la data adoptării.

      Adoptată la Bruxelles, 20 iulie 2015.

            Pentru Consiliu

            Președintele

         F. MOGHERINI

      (1)  JO L 20, 27.1.2015, p. 42.

      (2)  JO L 31, 7.2.2015, p. 25.

      (3)  JO L 159, 25.6.2015, p. 70.


title: 2014/333/UE: Decizia Comisiei din 5 iunie 2014 privind protecția datelor cu caracter personal în cadrul portalului european e-justiție

text:
               6.6.2014

               RO

               Jurnalul Oficial al Uniunii Europene

               L 167/57

         DECIZIA COMISIEI
   din 5 iunie 2014
   privind protecția datelor cu caracter personal în cadrul portalului european e-justiție

      (2014/333/UE)

   COMISIA EUROPEANĂ,
   având în vedere Tratatul privind funcționarea Uniunii Europene,
   după consultarea Autorității Europene pentru Protecția Datelor,
   întrucât:

               (1)

               În comunicarea sa din mai 2008 (1), Comisia a declarat că va concepe și realiza portalul european e-justiție (denumit în continuare „portalul”), care urma să fie gestionat în strânsă cooperare cu statele membre.

               (2)

               Planul de acțiune multianual 2009-2013 privind e-justiția europeană (2) din 8 noiembrie 2008 a încredințat Comisiei Europene sarcina de a realiza portalul. Portalul a fost lansat la 16 iulie 2010. Adoptarea prezentei decizii a devenit necesară abia acum, întrucât portalul este abia acum gata pentru prima interconectare a registrelor naționale, care implică prelucrarea datelor cu caracter personal.

               (3)

               Portalul urmărește să contribuie la realizarea spațiului judiciar european prin facilitarea și îmbunătățirea accesului la justiție și prin mobilizarea tehnologiilor informației și comunicațiilor, în vederea facilitării procedurilor judiciare electronice transfrontaliere și a cooperării judiciare.

               (4)

               Atunci când pun în aplicare dreptul european, instituțiile, organismele, birourile și agențiile Uniunii Europene, precum și statele membre trebuie să respecte drepturile fundamentale și principiile recunoscute de Carta drepturilor fundamentale a Uniunii Europene, în special dreptul la protecția datelor cu caracter personal prevăzut la articolul 8 din Cartă.

               (5)

               Având în vedere că diversele atribuții și funcții ale Comisiei și ale statelor membre în cadrul portalului vor implica diferite responsabilități și obligații în ceea ce privește protecția datelor, este esențial ca acestea să fie delimitate în mod clar.

               (6)

               Având în vedere natura specifică a activităților legate de portalul e-justiție, rezultată în urma cooperării dintre Comisie și statele membre, rolul Comisiei în ceea ce privește prelucrarea datelor cu caracter personal în cadrul portalului este limitat. Trebuie precizat faptul că, în ceea ce privește conținutul bazelor de date naționale interconectate puse la dispoziție prin intermediul portalului, Comisia nu are nicio responsabilitate.

               (7)

               Regulamentul (CE) nr. 45/2001 al Parlamentului European și al Consiliului (3) se aplică prelucrării datelor cu caracter personal de către Comisie în cadrul portalului. În acest context, Comisia este responsabilă, în special, pentru asigurarea infrastructurii informatice necesare pentru funcționalitățile portalului, inclusiv a interconectării bazelor naționale de date.

               (8)

               În conformitate cu Regulamentul (CE) nr. 45/2001, scopul prelucrării datelor cu caracter personal ar trebui specificat în mod explicit. Prin urmare, Comisia ar trebui să prelucreze date cu caracter personal în cadrul portalului numai în măsura în care această acțiune furnizează acces la bazele de date naționale interconectate care conțin date cu caracter personal, oferă servicii interactive care le permit utilizatorilor să comunice direct cu autoritățile competente dintr-un alt stat membru, asigură accesul la informațiile publice destinate utilizatorilor înregistrați sau furnizează date de contact.

               (9)

               Comisia ar trebui să introducă în sistem tehnologii care reflectă conceptul de „protecția datelor începând cu momentul conceperii”. În punerea în aplicare a acestui concept, o evaluare a impactului în ceea ce privește confidențialitatea și protecția datelor ar trebui efectuată în faza de proiectare a funcționalității asociate cu prelucrarea datelor cu caracter personal prin intermediul portalului și a altor funcționalități ale portalului. Evaluarea ar urma să identifice potențialele riscuri legate de protecția datelor. În același timp, ar urma să stabilească acțiunile și măsurile de protecție adecvate care să fie încorporate în sistemul de protecție a datelor cu caracter personal.

               (10)

               Comisia ar trebui să efectueze evaluări de securitate continue și adecvate pe toată durata desfășurării operațiunilor legate de interconectarea bazelor naționale.

               (11)

               Numai informațiile publice disponibile în bazele de date naționale interconectate pot fi accesate prin intermediul portalului. Nu ar trebui să fie posibilă combinarea, prin intermediul portalului, a informațiilor provenind din baze de date naționale interconectate diferite, pentru scopuri diferite,

         ADOPTĂ PREZENTA DECIZIE:
   Articolul 1
   Obiect
   Prezenta decizie stabilește atribuțiile și responsabilitățile Comisiei Europene în ceea ce privește cerințele privind protecția datelor cu caracter personal în contextul prelucrării datelor cu caracter personal în cadrul portalului european e-justiție (denumit în continuare „portalul”).
   Articolul 2
   Definiții
   În sensul prezentei decizii, se aplică definițiile prevăzute în Regulamentul (CE) nr. 45/2001. În plus, se aplică și următoarele definiții:

               (a)

               „actor al portalului european e-justiție” înseamnă orice reprezentant al unui stat membru sau al unei organizații partenere a portalului european e-justiție care a primit autorizația de a modifica (anumite părți din) conținutul portalului;

               (b)

               „bazele de date naționale interconectate” înseamnă bazele de date care conțin informații accesibile publicului, gestionate de statele membre și de alte organisme precum asociațiile profesionale și organizațiile nonprofit, care sunt interconectate prin intermediul portalului, astfel încât informațiile disponibile la nivel național să poată fi accesate prin intermediul portalului;

               (c)

               „informații accesibile publicului” înseamnă informațiile care sunt accesibile publicului prin internet;

               (d)

               „utilizator înregistrat” înseamnă un utilizator care s-a înregistrat pe portal prin serviciul de autentificare al Comisiei Europene (ECAS), cum ar fi un „actor al portalului european e-justiție”.

         Articolul 3
   Prelucrarea datelor
   Comisia prelucrează datele cu caracter personal în cadrul portalului numai în măsura în care acest lucru este necesar în următoarele scopuri:

               (a)

               pentru a asigura accesul la bazele de date naționale interconectate care dețin date cu caracter personal;

               (b)

               pentru a furniza servicii interactive care să le permită utilizatorilor înregistrați să comunice direct cu autoritățile competente dintr-un alt stat membru;

               (c)

               pentru a asigura accesul la informațiile publice orientate către utilizatorii înregistrați;

               (d)

               pentru a furniza date de contact.

         Articolul 4
   Responsabilitățile operatorului de date
   (1)   Comisia exercită responsabilitățile de operator de date în conformitate cu articolul 2 litera (d) din Regulamentul (CE) nr. 45/2001, în conformitate cu propriile responsabilități în cadrul portalului, astfel cum sunt menționate în prezentul articol.
   (2)   Comisia asigură disponibilitatea, întreținerea și securitatea infrastructurii IT a portalului.
   (3)   Comisia este responsabilă pentru următoarele operațiuni de prelucrare:

               (a)

               organizare;

               (b)

               dezvăluire prin transmitere;

               (c)

               diseminarea sau punerea la dispoziție în orice alt mod;

               (d)

               alinierea sau combinarea datelor cu caracter personal derivate din bazele de date naționale interconectate sau a datelor cu caracter personal privind utilizatorii înregistrați.

         (4)   Comisia definește politicile necesare și aplică soluțiile tehnice adecvate pentru a-și îndeplini responsabilitățile care îi revin în calitate de operator de date.
   (5)   Comisia pune în aplicare măsurile tehnice necesare pentru a asigura securitatea datelor cu caracter personal pe durata tranzitului acestora și a afișării lor pe portal, în special confidențialitatea și integritatea în cadrul oricărei operațiuni de transmitere către și dinspre portal.
   (6)   Comisia nu este responsabilă pentru niciun aspect legat de protecția datelor cu privire la:

               (a)

               colectarea inițială și stocarea oricăror date derivate din bazele de date naționale interconectate;

               (b)

               orice decizie a statelor membre de a pune astfel de date la dispoziție prin intermediul portalului;

               (c)

               conținutul oricăror date derivate din bazele naționale de date interconectate puse la dispoziție prin intermediul portalului.

         (7)   Obligațiile Comisiei nu aduc atingere responsabilităților statelor membre și ale altor organisme pentru conținutul și funcționarea bazelor de date naționale interconectate gestionate de acestea.
   Articolul 5
   Obligații de informare
   (1)   Comisia oferă persoanelor vizate informațiile menționate la articolele 11 și 12 din Regulamentul (CE) nr. 45/2001 cu privire la informațiile pentru care Comisia este responsabilă în temeiul prezentei decizii.
   (2)   Fără să aducă atingere obligațiilor pe care le au față de persoanele vizate statele membre și alte organisme care administrează bazele de date naționale interconectate, Comisia furnizează, de asemenea, persoanelor vizate informații cu privire la persoanele pe care le pot contacta pentru a-și exercita efectiv drepturile la informare, acces, rectificare și opoziție, în conformitate cu legislația aplicabilă privind protecția datelor. Comisia trimite la declarațiile specifice de confidențialitate ale statelor membre și ale altor organisme.
   (3)   De asemenea, Comisia pune la dispoziție pe portal:

               (a)

               traducerile, în limbile portalului, ale declarațiilor de confidențialitate ale statelor membre, menționate la alineatul (2);

               (b)

               o declarație de confidențialitate detaliată referitoare la portal, în conformitate cu articolele 11 și 12 din Regulamentul (CE) nr. 45/2001, într-o formă clară și ușor de înțeles.

         Articolul 6
   Stocarea datelor cu caracter personal
   (1)   În ceea ce privește schimburile de informații între bazele de date naționale interconectate, nicio dată cu caracter personal privind persoanele vizate nu se stochează în cadrul portalului. Toate aceste date se stochează în bazele de date gestionate de statele membre sau de alte organisme.
   (2)   Datele cu caracter personal furnizate de utilizatorii portalului sau referitoare la aceștia nu se stochează în cadrul portalului, cu excepția cazurilor în care utilizatorii respectivi au solicitat să devină utilizatori înregistrați. Datele cu caracter personal ale utilizatorilor înregistrați se păstrează până când aceștia solicită să renunțe la statutul de utilizator înregistrat. În conformitate cu articolul 3, datele cu caracter personal ale actorilor portalului european e-justiție și ale persoanelor de contact se vor stoca doar pe durata îndeplinirii funcțiilor respective.
   Articolul 7
   Data intrării în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 5 iunie 2014.

            Pentru Comisie

            Președintele

         José Manuel BARROSO

      (1)  COM(2008) 329 final, 30.5.2008.

      (2)  JO C 75, 31.3.2009, p. 1.

      (3)  Regulamentul (CE) nr. 45/2001 al Parlamentului European și al ConsiliuluI din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia Comisiei din 11 aprilie 2006 privind încheierea unui Acord sub forma unui schimb de scrisori între Comunitatea Europeană și Republica Chile privind modificările la apendicele VI la Acordul privind comerțul cu vin anexat la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte

text:
Anunţ juridic important

|

32006D0569

Jurnalul Oficial L 231 , 24/08/2006 p. 0139 - 0139 Jurnalul Oficial L 118 , 08/05/2007 p. 1260 - 1260

		20060411Decizia Comisieidin 11 aprilie 2006privind încheierea unui Acord sub forma unui schimb de scrisori între Comunitatea Europeană și Republica Chile privind modificările la apendicele VI la Acordul privind comerțul cu vin anexat la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte(2006/569/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Decizia 2005/269/CE a Consiliului din 28 februarie 2005 privind încheierea Acordului de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte [1], în special articolul 3 alineatul (1),întrucât:(1) Luând în considerare concluziile celei de-a doua ședințe a comitetului mixt al Acordului privind comerțul cu vin și ale primei ședințe a comitetului mixt al Acordului privind comerțul cu băuturi spirtoase și băuturi aromatizate anexat la Acordul de instituire a unei asocieri UE-Chile, care au fost organizate la 13 și 14 iunie 2005 la Madrid, este necesar să se modifice apendicele VI la Acordul de instituire a unei asocieri încheiat între Comunitatea Europeană și statele sale membre, pe de o parte, și Republica Chile, pe de altă parte, pentru a autoriza utilizarea anumitor mărci chiliene care coincid cu indicațiile geografice comunitare ce urmează a fi utilizate pe piața internă chiliană în cantități limitate până la 31 ianuarie 2014 și care produc efecte de la 24 aprilie 2006.(2) Prin urmare, Comunitatea și Republica Chile au negociat, în conformitate cu articolul 29 alineatul (2) din Acordul privind comerțul cu vin, un acord sub forma unui schimb de scrisori pentru a modifica apendicele VI.(3) Prin urmare, este necesar să se aprobe acest schimb de scrisori.(4) Măsurile prevăzute de prezenta decizie sunt conforme cu avizul Comitetului de gestionare a vinurilor,DECIDE:Articolul 1Acordul sub forma unui schimb de scrisori între Comunitatea Europeană și Republica Chile de modificare a apendicelui VI la Acordul privind comerțul cu vin anexat la Acordul de instituire a unei asocieri încheiat între Comunitatea Europeană și statele sale membre, pe de o parte, și Republica Chile, pe de altă parte, este aprobat în numele Comunității.Textul acordului se atașează la prezenta decizie.Articolul 2Comisarul pentru agricultură și dezvoltarea rurală este împuternicit să semneze schimbul de scrisori prin care Comunitatea își asumă obligații.Adoptată la Bruxelles, 11 aprilie 2006.Pentru ComisieMariann Fischer BoelMembru al Comisiei[1] JO L 84, 2.4.2005, p. 19.--------------------------------------------------


title: Decizia Comisiei din 24 iulie 2003 privind setul minim de linii închiriate cu caracteristici armonizate și standarde asociate menționate la articolul 18 din Directiva privind serviciul universal

text:
               13/Volumul 40

               RO

               Jurnalul Ofícial al Uniunii Europene

               97
            32003D0548
               L 186/43

               JURNALUL OFÍCIAL AL UNIUNII EUROPENE

      DECIZIA COMISIEI
   din 24 iulie 2003privind setul minim de linii închiriate cu caracteristici armonizate și standarde asociate menționate la articolul 18 din Directiva privind serviciul universal(2003/548/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor legate de rețelele și serviciile de comunicații electronice (Directiva privind serviciul universal) (1), în special articolul 18 alineatul (3),întrucât:
               (1)

               Articolul 18 alineatul (3) din Directiva privind serviciul universal prevede publicarea în Jurnalul Oficial al Uniunii Europene a ansamblului minim de linii închiriate, a caracteristicilor armonizate și a standardelor asociate ca parte din lista de standarde menționate la articolul 17 din Directiva 2002/21/CE a Parlamentului European și a Consiliului din 7 martie 2002 privind cadrul de reglementare comun pentru serviciile și rețelele de comunicații electronice (Directiva cadru) (2).

               (2)

               Ansamblul minim de linii închiriate a fost definit în anexa II la Directiva 92/44/CEE a Consiliului din 5 iunie 1992 privind aplicarea furnizării unei rețele deschise în cazul liniilor închiriate (3), astfel cum a fost modificată ultima dată prin Decizia 98/80/CE a Comisiei (4). Directiva în cauză a fost abrogată de la 25 iulie 2003 de Directiva cadru.

               (3)

               Prezenta decizie asigură continuitatea temeiului legal pentru ansamblul minim de linii închiriate, pentru a permite aplicarea dispozițiilor relevante din Directiva cadru și Directiva privind serviciul universal. Ansamblul minim de linii închiriate menționat în prezenta directivă este identic cu cel prevăzut de Directiva 92/44/CEE, cu excepția faptului că trimiterea la standardele europene de telecomunicații (ETS) a fost înlocuită cu trimiterea la standarde europene (EN), după cum a convenit Institutul European de Standarde în Telecomunicații în 2001. Cu toate acestea, liniile închiriate care respectă standardele ETS anterioare trebuie să respecte în continuare cerințele privind ansamblul minim de linii închiriate.

               (4)

               Prezenta decizie identifică ansamblul minim de linii închiriate, caracteristicile armonizate și standardele asociate și formează o parte integrantă a listei de standarde, publicată în conformitate cu articolul 17 din Directiva cadru 2002/21/CE. Versiunea actuală a listei de standarde, care cuprinde numai dispoziții facultative, a fost publicată în Jurnalul Oficial al Uniunii Europene în decembrie 2002 (5). Datorită diferențelor privind procedura și efectele juridice, se recomandă să se facă o distincție între capitolele listei de standarde care cuprind dispoziții obligatorii bazate pe prezenta decizie și capitolele care cuprind numai dispoziții facultative.

               (5)

               Măsurile prevăzute de prezenta directivă sunt conforme cu avizul Comitetului de comunicații,
            DECIDE:Articol unicAnsamblul minim de linii închiriate, precum și caracteristicile armonizate și standardele asociate sunt prezentate în anexa la prezenta decizie.
      Adoptată la Bruxelles, 24 iulie 2003

            Pentru Comisie

         Erkki LIIKANEN

            Membru al Comisiei

      (1)  JO L 108, 24.4.2002, p. 51.
      (2)  JO L 108, 24.4.2002, p. 33.
      (3)  JO L 165, 19.6.1992, p. 27.
      (4)  JO L 14, 20.1.1998, p. 27.
      (5)  JO C 331, 31.12.2002, p. 32.ANEXĂLISTA DE STANDARDE ȘI/SAU SPECIFICAȚII PENTRU REȚELELE ȘI SERVICIILE DE COMUNICAȚII ELECTRONICE ȘI RESURSELE ȘI SERVICIILE CONEXEParte obligatorieIdentificarea setului minim de linii închiriate1.   ScopPrezenta publicație identifică setul minim de linii închiriate cu caracteristici armonizate și standarde asociate menționate la articolul 18 din Directiva 2002/22/CE (Directiva privind serviciul universal).Această listă face parte din lista de standarde menționată la articolul 17 din Directiva 2002/21/CE (Directiva cadru).Prezenta publicare vine în completarea listei de standarde și/sau specificații pentru rețelele și serviciile de comunicații electronice și resursele și serviciile asociate, publicată în Jurnalul Oficial al Comunităților Europene în decembrie 2002 (1).2.   Standarde tehniceStandardele menționate în prezenta publicație sunt documente ETSI care respectă nomenclatura ETSI actuală. Conform „Directivelor ETSI” (2), documentele se definesc după cum urmează:
      Standard european EN (seria telecomunicații): un document ETSI care cuprinde dispoziții normative, aprobat spre publicare în cadrul unui proces care implică organizațiile naționale de standardizare și/sau delegațiile naționale ETSI, cu implicații asupra status quo-ului și transpunerii în legislația națională.
      Standard armonizat: un standard EN (seria telecomunicații), a cărui elaborare a fost încredințată Institutului European de Standarde în Telecomunicații, printr-un mandat acordat de Comisia Europeană în temeiul Directivei 98/48/CE (astfel cum a fost modificată ultima dată prin Directiva 83/189/CEE a Consiliului) și al cărui conținut ține seama de cerințele esențiale aplicabile din Directiva privind noua abordare și a cărei trimitere a fost anunțată în Jurnalul Oficial al Comunităților Europene a făcut o trimitere.Versiunea standardelor menționată în prezenta listă este versiunea valabilă la data publicării listei.3.   Adrese la care pot fi obținute documentele menționate (3)
               Adresă poștală:

               F-06921 Sophia Antipolis Cedex Franța

               Telefon:

               (0033) 4 9294 4241
               (0033) 4 9294 4258

               Fax:

               (0033) 4 9395 8133

               E-mail:

               publications@etsi.fr

               Site web:

               http://www.etsi.fr
            4.   Trimiteri la legislația europeanăLista face trimitere la următoare documente legislative care sunt disponibile la adresa http://europa.eu.int/information_society/topics/telecoms/regulatory/index_en.htm
               —

               Directiva 2002/21/CE a Parlamentului European și a Consiliului din 7 martie 2002 privind cadrul de reglementare comun pentru serviciile și rețelele de comunicații electronice (Directiva cadru) (JO L 108, 24.4.2002, p. 33).

               —

               Directiva 2002/22/CE a Parlamentului European și a Consiliului din 7 martie 2002 privind serviciul universal și drepturile utilizatorilor legate de rețelele și serviciile de comunicații electronice (Directiva privind serviciul universal) (JO L 108, 24.4.2002, p. 51).
            Identificarea ansamblului minim de linii închiriate cu caracteristici armonizate și standarde asociateLINII ÎNCHIRIATE ANALOGICE
               Tip linie închiriată

               Referință

               Note

               Cu lățime de bandă vocală de calitate obișnuită (4)

                           —

                           2 fire: ETSI EN 300 448
                        sau

                           —

                           4 fire: ETSI EN 300 451

               Caracteristicile conexiunii și prezentarea interfeței rețelei

               Cu lățime de bandă vocală de calitate specială (5)

                           —

                           2 fire: ETSI EN 300 449
                        sau

                           —

                           4 fire: ETSI EN 300 452

               Caracteristicile conexiunii și prezentarea interfeței rețelei

      LINII ÎNCHIRIATE DIGITALE
               Tip linie închiriată

               Referință

               Note

               64 kbit/s (6)

                           —

                           ETSI EN 300 288

                           —

                           ETSI EN 300 289

               Prezentarea interfeței rețelei
               Caracteristicile conexiunii

               2 048 kbit/s – E1 (nestructurată) (7)

                           —

                           ETSI EN 300 418

                           —

                           ETSI EN 300 247

               Prezentarea interfeței rețelei
               Caracteristicile conexiunii

               2 048 kbit/s – E1 (structurată) (8)

                           —

                           ETSI EN 300 418

                           —

                           ETSI EN 300 419

               Prezentarea interfeței rețelei
               Caracteristicile conexiunii

      (1)  JO C 331, 31.12.2002, p. 32.
      (2)  Disponibile la http://portal.etsi.org/directives/.
      (3)  Documentele ETSI pot fi descărcate din zona de publicații ETSI disponibile pentru descărcare (http://pda.etsi.org/pda/queryform.asp)
      (4)  Se consideră că liniile închiriate care respectă cerințele ETS 300 448 (2 fire) sau ETS 300 451 (4 fire) respectă cerințele pentru acest tip de linie închiriată.
      (5)  Se consideră că liniile închiriate care respectă cerințele ETS 300 449 (2 fire) sau ETS 300 452 (4 fire) respectă cerințele pentru acest tip de linie închiriată.
      (6)  Se consideră că liniile închiriate care respectă cerințele ETS 300 288, ETS 300 288/A1 și ETS 300 289 respectă cerințele pentru acest tip de linie închiriată.
      (7)  Se consideră că liniile închiriate care respectă cerințele ETS 300 418, ETS 300 247 și ETS 300 247/A1 respectă cerințele pentru acest tip de linie închiriată.
      (8)  Se consideră că liniile închiriate care respectă cerințele ETS 300 418 și ETS 300 419 respectă cerințele pentru acest tip de linie închiriată.